Karsten Nonbo (V), 2011-12-06:
Det er jo en blandet landhandel, vi driver herinde.
Nu går vi fra beskæftigelsespolitik til at diskutere lov om tilladelse til venstregående sidevogne på veteranmotorcykler, jo, der sker noget her i dette Folketing.
Så er det også, at vi lige skal debattere, om en knallert 45 må have en påhængsvogn, og så er der noget om konstruktive ændringer af køretøjer.
Det er nok lidt svært at få den her sag til at kulminere, men det er jo den sidste, der er på dagsordenen, så vi har tiden for os.
Jeg kan allerede fra starten røbe, at fra Venstres side er vi enige i lovforslaget, så ministeren kan ånde lettet op.
Det er en gammel sag, der er svipset, nemlig at venstregående sidevogne ikke har været tilladt i Danmark, og det får vi nu rettet op på.
Det er jo et stort ønske, hvis man har en gammel veteranmotorcykel, at man også må bruge den, som den er, så det er godt for dem.
Det er så mindre godt, hvis man putter svigermor ned i den, for hun får alt opsprøjtet fra de modkørende biler, når det regner, men det må man jo leve med – eller afgøre med svigermor selv.
Så er der den anden del, nemlig små påhængsvogne til knallert 45.
Der skal man lige være opmærksom på, at det er til knallert 45, fordi en knallert 45 må køre på vejen.
Vi skulle jo nødig have efterløbere til en knallert, der kører på en cykelsti, for det ville jo komme til at virke som sådan et sværd, der kan rive benene væk under cyklisterne, så derfor er det kun de knallerter, der må og skal køre på vejen, som må have dem.
Det sidste punkt er vedrørende konstruktive ændringer.
Altså, det har været sådan, at har man fanget en ung mand på vejen og knallerten, i og for sig også bilen, har været konstruktivt ændret, så er man udelukkende gået efter den, der har ført køretøjet.
Nu gives der ministeren mulighed for, at man også kan gå efter den, der rent faktisk har ladet køretøjet konstruere ulovligt.
Der er bare et enkelt lille men, vi skal være meget opmærksomme på i lovgivningen, og det men er: Hvad med det unge menneske, som tager speedwaycyklen, som jo ikke lovligt kan køres på vej, men skal køres på bane, eller et andet demonstrationskøretøj, som jo egentlig ikke er bestemt til at køre på offentlig vej, og det køretøj bliver stoppet på offentlig vej?
Før ville man jo gå efter føreren af køretøjet. Vi skal passe på, at vi ikke kommer til at rette bager for smed med det her lovforslag og tillader, at politiet også kan gå efter den, der helt lovligt og med de bedste intentioner forsøger at ændre et køretøj til at kunne køre stærkere på en speedwaybane, køre markræs eller køre på andre områder uden for færdselslovens område, altså at vi ikke kommer til at ramme dem, fordi et ungt menneske tager køretøjet og benytter det ulovligt inden for færdselslovens område.
Det skal vi være meget opmærksomme på, og det skal man være meget opmærksom på, når man laver den her ændring, for vi er da enige om, at vi alle sammen er meget, meget imod, at en knallertmekaniker osv., som hjælper et ungt menneske, som ikke har forstand på at bore og hakke eller tune en knallert, til sætte livet på spil, kan gøre det og tjene penge på det.
Så det skal vi have stoppet, vi skal bare lige have taget den mistelten i ed, at det ikke går ud over andre, når unge mennesker helt ulovligt og imod enhver aftale tager en speedwaycykel og kører med den på vejen.
Men det går jeg ud fra er et fælles problem, som vi vil løse fælles, når transportministeren får den her bemyndigelse.
Så med de ord vil jeg gerne være med til at give den bemyndigelse.